“O‘zneftmahsulot” benzin tanqisligi muammosini yechishga va’da berdi

Poytaxtdagi avtomobilga yoqilg‘i quyish shoxobchalarida so‘nggi vaqtlarda navbatlar kuzatilayotgani haqida avval xabar bergan edik. 10-noyabr kuni “O‘zneftmahsulot” aksiyadorlik kompaniyasi rahbariyati o‘z saytida benzin tanqisligi sabablariga rasman to‘xtalib o‘tdi va mazkur holatning kompaniyaga bog‘liq bo‘lmagan omillar natijasida yuzaga kelayotganini ta’kidladi.

Benzinning narxi oshishi haqida xalq orasida tarqalgan shov-shuv bunday omillarning birinchisi sifatida tilga olingan va bunga javoban, avtobenzin narxi yil oxirigacha ko‘tarilmasligi ta’kidlangan.
Tanqislikning ikkinchi sababi ham gap-so‘zlar bo‘lib, u dekabr oyida AYoQShlarda benzinning umuman bo‘lmasligi haqidadir. “Bu xususda “O‘zneftmahsulot” shuni ishontirib ma’lum qiladiki, — deb qayd etiladi xabarda, — dekabr oyida ishlab chiqarishni ko‘paytirish hisobidan AYoQShlarga nafaqat rejalashtirilgan miqdorda, balki unga qo‘shimcha miqdorda ham avtobenzin yetkazib berish mo‘ljallanmoqda”.
Yuqoridagi mish-mishlarga uchgan avtomobil egalari yoqilg‘ini keragidan ortiq xarid qilib, g‘amlab olishga harakat qilmoqda. Ularning ko‘pchiligi uy va garajlarida benzinni zaxira qilib qo‘yishga kirishgan, deyiladi keyingi sabab haqida.

 Mish-mishlarga uchgan avtomobil egalari yoqilg‘ini keragidan ortiq xarid qilib, g‘amlab olishga harakat qilmoqda. Foto © “O‘zneftmahsulot”
Navbatdagi omil sifatida kompaniya statistik ma’lumotlarni keltirib o‘tgan. Unga ko‘ra, avtomobillar soni yildan-yilga ortib bormoqda, bu o‘z-o‘zidan yoqilg‘i iste’molining ham ortishiga sabab bo‘lmoqda.
“O‘zneftmahsulot” paydo bo‘lgan benzin yetishmovchiligi yuzasidan barcha zarur choralarni ko‘rayotganini ma’lum qilar ekan, “Mazkur vaziyatni barqarorlashtirish uchun neftni qayta ishlash zavodlarida avtobenzin ishlab chiqarish miqdorini mumkin qadar ko‘paytirish, shu jumladan chetdan qo‘shimcha miqdorda uglevodorod xomashyosini keltirish va iste’molchilarni benzin bilan tegishli miqdorda ta’minlash bo‘yicha chora-tadbirlar amalga oshirilmoqda” — deya qayd etdi.
Kompaniya rahbariyati avtomobil egalaridan turli shov-shuvlarga ishonmaslikni va xavotirga berilmaslikni so‘rab qolgan.